
Tiedote golfin tasoitusten vuositarkastuksesta

Viime päivinä on keskusteltu paljon golfin tasoitusjärjestelmästä ja siihen kuuluvasta tasoitusten vuositarkastuksesta. Joidenkin pelaajien tasoitukset ovat muuttuneet ylös tai alas perustuen kauden 2012 henkilökohtaisiin tuloksiin. Tämä on saattanut aiheuttaa hämmennystä.

 

Suomessa käytetään Euroopan Golfliiton EGA:n uudistettua tasoitusjärjestelmää, jossa kilpailutulosten korjausten (CBA-korjaus) lisäksi tehdään kerran vuodessa vuositarkistus (AHR). Vuositarkistus tehdään pelaajille, joilla on aktiivinen EGA-tasoitus. Sen saaminen edellyttää vähintään kahdeksaa kirjattua tasoituskierrosta vuodessa kahden viime kauden aikana niin, että vähintään neljä on pelattu vuonna 2012.

 

Nykytekniikka on mahdollistanut sen, että tasoitusjärjestelmässä huomioidaan erilaiset peliolosuhteet ja koko vuoden tulostaso, jotta kunkin pelaajan tasoitus heijastaisi mahdollisimman tarkasti pelaajan omaa pelitasoa.

 

Tasoitusten vuositarkastus on ollut osa tasoitusjärjestelmää jo pitkään.  Nykyisin vuositarkastus voidaan tehdä myös koneellisesti, sillä seurojen käyttämistä ohjelmista ainakin NexGolf ja GolfBox tekevät sen automaattisesti.

 

Vuositarkastusprosessiin ei kansallisella lajiliitolla ole mahdollisuutta tehdä poikkeuksia, lukuunottamatta 1-tasoitusryhmää (tasoitus alle 4,5), jonka osalta Suomen Golfliiton Sääntö- ja tasoitustoimikunta on päättänyt seuraavaa: Pelaajan tasoitus ei voi AHR-laskennan myötä pudota tasoitusryhmästä 2 tasoitusryhmään 1, vaan se pysähtyy alimmillaan 4,5:een.

Tasoitusryhmä 1:ssä AHR-laskennan myötä tasoitus ei voi laskea, mutta se voi nousta. Seuran tasoitustoimikunta voi kuitenkin anoa pelaajan tasoituksen laskemista Suomen Golfliiton sääntö ja tasoitustoimikunnalta.
Lisätietoja: Suomen Golfliiton toiminnanjohtaja Petri Peltoniemi 0500 840912.

